b'\n_START_ARTICLE_\nHrvatska kuna\n_START_SECTION_\nPovijest\n_START_PARAGRAPH_\nNaziv kuna za trajnu hrvatsku valutu odabran je zbog zna\xc4\x8dajne uloge kunina krzna u hrvatskoj monetarnoj i fiskalnoj povijesti. Povijest naziva nov\xc4\x8dane jedinice Republike Hrvatske po\xc4\x8dinje s krznom kune kao sredstvom naturalnog pla\xc4\x87anja, zatim kuna postaje obra\xc4\x8dunska nov\xc4\x8dana jedinica i, napokon, novac u modernom smislu. Kunino krzno slu\xc5\xbeilo je kao sredstvo pla\xc4\x87anja poreza zvanog kunovina ili marturina u srednjovjekovnoj Slavoniji, Primorju i Dalmaciji; lik kune nalazio se od prve polovine 13. stolje\xc4\x87a pa gotovo do kraja 14. stolje\xc4\x87a na hrvatskom kovanom novcu zvanom banovac; kuna je bila potencijalni novac Banovine Hrvatske._NEWLINE_Prvi spomen naturalnog pla\xc4\x87anja u kuninim ko\xc5\xbeicama nalazimo prilikom pla\xc4\x87anja poreza (danka) u iznosu od 40 kuninih ko\xc5\xbeica (Osor na Cresu) odnosno 50 kuninih ko\xc5\xbeica (Beli, isto na Cresu). Danak je ubrao Venecijanski du\xc5\xbed Oton Orseolo 1018. godine u Osoru.\n_START_SECTION_\nNezavisna Dr\xc5\xbeava Hrvatska\n_START_PARAGRAPH_\nOd 1941. do 1945. kuna je postala valuta Nezavisne Dr\xc5\xbeave Hrvatske. Privremeno su u optjecaju bile i nov\xc4\x8danice talijanske lire i njema\xc4\x8dke Reichskreditkassenschein nov\xc4\x8danice do 31.12. 1941. odnosno 23.8. 1941., a nakon toga kuna je bila jedinim i isklju\xc4\x8divim zakonitim sredstvom pla\xc4\x87anja. Kratica za kunu bila je Kn.\n_START_SECTION_\nSuvremena hrvatska valuta\n_START_PARAGRAPH_\nNa Dan dr\xc5\xbeavnosti, 30. svibnja 1994. godine, uvedena je kuna kao nov\xc4\x8dana jedinica Republike Hrvatske, s podjelom na 100 lipa, zamjenom za hrvatski dinar u odnosu 1:1000. Kratica za kunu je kn u platnom prometu u Hrvatskoj, a za lipu je lp. Prema normi ISO 4217, oznaka za kunu u me\xc4\x91unarodnom prometu je HRK, a broj\xc4\x8dana oznaka je 191._NEWLINE_Kovanice je dizajnirao hrvatski umjetnik Kuzma Kova\xc4\x8di\xc4\x87, a nov\xc4\x8danice Miroslav \xc5\xa0utej i dr. Vilko \xc5\xbdiljak.'